Poliisi ei ainakaan vielä epäile rikosta. Luita löytyy silloin tällöin, vahvistaa rikoskomisario. Keskusrikospoliisin laboratorio tekee löydöksestä luuanalyysin.

Ohikulkija löysi keskiviikkona Lappeenrannan Harapaisista mahdollisesti ihmisen luun.

Poliisi vahvistaa luulöydön, mutta ei voi vielä varmuudella sanoa sen olevan ihmisen luu.

Luu on lähetetty Helsinkiin keskusrikospoliisin laboratorioon tutkittavaksi.

— Se on ihmisen reisiluun kokoinen, joten se voisi olla ihmisen luu. Lopullisesti se selviää krp:n luuanalyysissä, vahvistaa rikoskomisario Petri Korpisammal.

Koiraansa Almaa ulkoiluttanut Minna Soljasalo löysi vanhan luun Harapaistentien ja Tarulankadun risteyksen lähellä olevan puistoalueen nurmikolta vanhan linja-autopysäkin luota.

— Olimme normaalisti kävelylenkillä koirani Alman kanssa. Alma nuuhki paikkoja ja äkkiä se pysähtyi nuuhkimaan tien varressa ollutta luuta. Kyllä se minusta näyttää vanhalta ihmisen reisiluulta, sanoo sairaanhoitajana työskentelevä Soljasalo.

Soljasalo ilmoitti löydöstä poliisille.

—Alma olisi halunnut ottaa luun mukaan, mutta kielsin. Sanoin Almalle, että luu jää tähän ja jatkoimme lenkkiä. Poliisi on sen sieltä käynyt myöhemmin noutamassa.

Kai Skyttä Luiden löytöpaikka on lähellä Harapaisten vanhaa linja-autopysäkkiä.

Poliisi ei ainakaan toistaiseksi epäile rikosta asiassa. Vastaavat löydökset eivät ole aivan harvinaisia.

— Luita löytyy aina silloin tällöin milloin mistäkin ja me selvitämme löytöjä. Nyt pitää ensi odottaa, mitä analyysi sanoo.

Luulöytö ei ole krp:n kiireellisten asioiden listalla, joten analyysin valmistuminen voi kestää jopa kuukausia.

Muokattu 7.6. klo 9.20. Täsmennetty löytöpaikkaa.

Muokattu 7.6. klo 11.06. Lisätty löytäjän nimi ja kommentit.